O investigație publicată de Dela0.ro pe 15 ianuarie arăta cum schimbările de inspectori școlari generali făcute de ministrul liberal al Educației Monica Anisie reactivează mecanismul politizării brutale a învățământului.

Schimbarea promisă de guvernarea liberală operează în Educație cu aceleași metode de epurare și reocupare politică a instituțiilor, folosite de toate administrațiile post-decembriste, chiar dacă hulite din opoziție de către PNL atunci când PSD s-a aflat la putere.

În cele două luni și jumătate de mandat (n.r. – Guvernul Orban a fost instalat la început de noiembrie 2019) ministrul Monica Anisie a schimbat 19 inspectori generali, adică aproape jumătate din garnitura administrativă națională. În 17 dintre cazuri, cei instalați la conducerea inspectoratelor școlare au avut în comun un criteriu – calitatea de membru sau simpatizant PNL.

Cel puțin în instituțiile care asigură managementul în Educație, galbenul liberal s-a instalat în locul roșului social-democrat. Ministrul Monica Anisie a refuzat să explice situația pentru Dela0.ro, evitând zile la rând un dialog cu reporterul publicației.

Pe 19 ianuarie, invitat la interviurile Hotnews, premierul Ludovic Orban nu a mai avut posibilitatea ocolirii subiectului. I s-a adus la cunoștință de către un cititor că a promis depolitizarea instituțiilor

„Nu! Am garantat readucerea competenței!”, s-a apărat premierul în cadrul discuției online.



Apoi i s-a dat exemplul inspectoratelor școlare, pe fondul informațiilor publicate cu doar câteva zile înainte de Dela0.ro. “Dacă avem oameni care sunt buni? Dacă e membru nu-l pun în funcție?”, a parat Orban.

Și dacă cel competent e de la PSD?, a fost întrebat premierul.

Mă îndoiesc, a conchis categoric liderul liberal.



Ce încearcă să transmită prim-ministrul Ludovic Orban este că schimbările făcute de partidul aflat la guvernare sunt strict pe criterii de competență. Iar faptul că cei mai competenți sunt membri liberali ar fi o simplă coincidență, un aspect neglijabil.

Am decis să verificăm cazurile celor 19 noi inspectori generali instalați de ministrul Monica Anisie. Ce criteriu obiectiv poate fi luat în calcul pentru a trage o linie clară între competență și incompetență în managementul educațional, una care să nu fie trasată strict ideologic, deci subiectiv, precum în discursul premierului Orban?

Am apelat la punctajele obținute de inspectorii școlari generali (numiți de guvernarea liberală) în cadrul selecţiilor organizate pentru constituirea Corpului Naţional de Experţi în Management Educaţional. Le-am comparat cu punctajele obținute de cei înlocuiți.

În jumătate din cazurile verificate oamenii numiți de ministrul Monica Anisie au obținut punctaje egale sau mai mici decât predecesorii lor.